Resultatene for 2015 viser hele 412.427 overnattinger, det er en økning på 11.000, eller 2,7 prosent, fra året før.

– Og det i et år der vær- og føreforhold delvis var på den utfordrende siden, sier kommunikasjonsrådgiver Christine Thune i Den Norske Turistforening (DNT).

DNT passerte i fjor 270.000 medlemmer, ny rekord – igjen:

– Norske fjell tilbyr alt fra det enkle, nære til det utfordrende spektakulære og tiltrekker både de fjellvante og de som trenger litt innføring og guiding. Begge former for friluftsliv er blitt veldig trendy, jeg tror noe av det kuleste man kan gjøre nå er å gå i fjellet, uansett årstid og alder, sier hun.

Kongefamilien er med og promoterer turer i fjellet. Kronprins Haakon, kronprinsesse Mette-Marit og prinsesse Ingrid Alexandra på toppen av Litlefjell i Møre- Romsdal i 2012. Foto: Solum, Stian Lysberg / NTB Scanpix

Ny satsing

Oppmerksomheten rundt Friluftslivets år i fjor ga drahjelp, og mange henvendte seg til DNT. Over 600.000 personer var med på små og lengre turer i 2015. Foreningen ser at det er et økende marked for arrangerte fellesturer:

– Tirsdag lanserer vi vår første store, nasjonale turkatalog, med de aller beste 52 sommerturene over hele landet, sier Thune, som har vært redaktør for katalogen.

De er ikke alene om å merke norske fjells appell:

– Det er en stor, ny etterspørsel etter guiding og korte dagsturer tilpasset helgereiser for vinklubber, jentegjenger – eller bedriftskonferanser, sier turistsjef Pål Medhus i Geilo holiday. Han støttes av flere bedrifter med helårsdrift.

Mennesker koser seg med ski og sol i godt påskevær på Strandafjellet Skisenter i Møre og Romsdal langfredag. Roalden paviljongen i forgrunnen, Storfjorden bak. Foto: Alvik, Halvard / NTB scanpix

– Norge er bra tilpasset ulike behov

Hotellopphold til fjells utenom vintersesongen var tidligere sett som en rimelig mulighet for å avholde helgeseminarer:

– Folk tok seg knapt nok turen utenfor døra. Da vi prøvde å tilby slike guide- og turtjenester for ti år siden så folk rart på oss: «Hvem trenger vel det?». Nå er det stor etterspørsel, i tråd med livsstilstrendene, sier Medhus.

Medhus har vært på internasjonale fagmesser der tendensen er klar: Norske fjell vekker begeistring:

– Kosthold, ren natur og å holde seg i bevegelse er også internasjonale trender. Med frisk fjelluft, allemannsrett og et veldig profesjonelt stisystem har vi noe unikt. Ikke minst er Norge bra tilpasset ulike behov, sier hun og fortsetter:

– Reiser du til Alpene sør i Europa trenger du helt andre sko og annet utstyr, og du skal ikke tråkke mye feil før du tryner og havner langt nede i en elv, sier hun.

Hytter på fjellet er populært, enten man leier, eier eller besøker. Foto: Keilen, Berit / SCANPIX

Logger av

I en fersk undersøkelse fra NHO kommer det fram at nære verdier som hytteliv, friluftsliv og samvær med familie og venner i ferien er på frammarsj.

Ifølge NHO er det ikke uventet når man lever hektiske liv i en usikker tid: Å samle sine nære i naturen og bygge samhold verdsettes:

– I fjellet er man delvis logget av. Naturen, stillheten og de store omgivelsene gir påfyll og rom for refleksjon, en verdifull kontrast til hverdagene, sier Thune i DNT.